Monica Mæland

Bakgrunn

Mæland er født i Bergen og oppvokst i Arendal. Hun er utdannet cand.jur. fra Universitetet i Bergen fra 1994, og har drevet egen advokatpraksis. Hun er gift med Tom Schmidt Mæland, og sammen har de to barn.

Politisk karriere

Monica Mæland ble innvalgt i Bergen bystyre første gang i 1999.
I valgperioden 1999-2003 var hun kommunalråd og nestleder for Høyres bystyregruppe. Som kommunalråd ledet hun bystyrets komite for miljø og byutvikling (2000-2001 og 2003) og bystyrets komite for finans, kultur og næring (2002).
I valgperioden 2003-2007 var hun byrådsleder for byrådet Mæland I, et mindretallsbyråd bestående av Høyre, Kristelig Folkeparti og Venstre, støttet av Fremskrittspartiet.
I valgperioden 2007-2011 var hun byrådsleder for byrådet Mæland II, et flertallsbyråd bestående av Høyre, Kristelig Folkeparti og Fremskrittspartiet.
I valgperioden 2011-2015 var hun byrådsleder for byrådet Mæland III, et flertallsbyråd bestående av Høyre, Kristelig Folkeparti og Fremskrittspartiet, frem til hun ble utnevnt til næringsminister 16. oktober 2013 og overlot byrådslederjobben til Ragnhild Stolt-Nielsen (H).
Mæland er den andre byrådslederen i Bergen kommune etter at parlamentarismen ble innført 26. juni 2000, og med det også den eneste byrådslederen som har blitt gjenvalgt
Mæland var 1. nestleder av Hordaland Høyre fra 17. februar 1997 til hun ble fylkesleder 16. mars 2002, et verv hun hadde til 20. mars 2004. Mens hun var fylkesleder var hun også medlem av sentralstyret i Høyres Hovedorganisasjon.
Mæland har siden 2007 vært leder av Kommunenes Sentralforbunds storbynettverk, som består av de åtte største bykommunene i landet, og styreleder for Vest-Norges Brusselkontor.
9. mai 2010 ble Monica Mæland valgt til medlem av arbeidsutvalget i Høyres Hovedorganisasjon.
13. april 2011 ble hun valgt til styreleder i Bergensalliansen.

Opprydning i kommuneøkonomien

Opprydning i kommuneøkonomien var Bergen Høyres viktigste sak ved kommunevalget i 2003, og partiet lovet å betale ned kommunens oppsamlede underskudd innen utgangen av fireårsperioden. Da Mælands første byråd overtok etter valget i 2003, viste prognosene at Bergen kommune ved utgangen av året ville ha et oppsamlet underskudd på nær én milliard kroner. I Mæland-byrådets første budsjettforslag ble det kuttet 142 millioner kroner i kommunens driftsbudsjett for 2004. I 2006 la byrådet fram regnskapet for 2005, som viste et overskudd på 445 millioner kroner, for 2006 var overskuddet 619 millioner kroner, det største i kommunens historie. I 2007 var kommunens oppsamlede underskudd på nær én milliard kroner nedbetalt, og Fylkesmannen i Hordaland kunngjorde 13. august 2007 at Bergen kommune ble fjernet fra Kommunal- og regionaldepartementets ROBEK-liste. I Bergens Tidendes vurdering av 73 løfter som ble gitt av Mælands første byråd, var 30 innfridd, 23 delvis innfridd, mens 11 ikke var innfridd.

Skoleoppussing

Monica Mæland erklærte før valget i 2007 at skole skulle være den viktigste saken i den kommende valgperioden. Byrådet bevilget 415 millioner kroner til oppussing av skolebygg i Bergen i 2009 og 2010.

Bybanen

Bygging av en bybane i Bergen er en del av samferdselspakken Bergensprogrammet, og det største samferdselsprosjektet internt i Bergen kommune noen gang. Vedtak om bygging av bybane ble fattet av bystyret i Bergen i 2000, og Bergensprogrammet ble tatt inn i Nasjonal transportplan i 2002. Monica Mælands første byråd sendte bompengesøknad for finansiering av Bergensprogrammet til Stortinget, og arbeidet startet i januar 2008. Bybanens første byggetrinn, traseen mellom Bergen sentrum og Nesttun, åpnet 22. juni 2010. Mælands andre byråd har sendt søknad om videre finansiering av bybanens andre byggetrinn, fra Nesttun til Rådal og Lagunen kjøpesenter.

Popularitet

Ved valget i 2011 fikk Monica Mælands parti Høyre 35,2 prosent av stemme, en fremgang på 8,4 prosentpoeng. I en meningsmåling publisert i lokalavisen BA på valgdagen svarte 56,7 prosent av respondentene at de ville ha Monica Mæland som byrådsleder, en fremgang på nesten 20 prosentpoeng sammenlignet med en tilsvarende måling som ble publisert ved valget fire år tidligere.
En meningsmåling utført av TNS Gallup for Bergensavisen 4. september 2007 viste at Monica Mæland var den mest populære byrådslederkandidaten i Bergen. 37 prosent av velgerne ønsket Mæland som byrådsleder, mens tilsvarende tall for hennes motkandidat Terje Ohnstad fra Arbeiderpartiet var 15,7 prosent.
Mæland har svært høy oppslutning blant Bergen Høyres egne velgere. Ved valget i 2007 ble hun kumulert av 6.169 velgere, tilsvarende 29,5 prosent av velgerne.
30. juni 2010 publiserte BA en meningsmåling hvor Bergen Høyre fikk en oppslutning på 38,1 prosent, som er 11,8 prosentpoeng mer enn hva partiet oppnådde ved valget i 2007. Ifølge lederen i Bergen Høyre, Harald Victor Hove, skyldes den økte oppslutningen en kombinasjon av Høyres fremgang nasjonalt og byrådsleder Monica Mælands lokale popularitet.